Seletuskiri

Tori Vallavolikogu määruse eelnõu

“Maamaksumäärade kehtestamine 2023. aastaks” juurde

Maamaks on maamaksuseadusega kehtestatud riiklik maks, mis laekub täies ulatuses kohaliku omavalitsuse eelarvesse. Maamaks lähtub maa maksustamishinnast maksumäära alusel, mille kehtestab kohalik omavalitsus.

Tori valla haldusterritooriumil kehtivad maamaksumäärad vastavalt Tori Vallavolikogu 25.01.2018. a määrusele nr 10. Nimetatud määrusega ei tehtud varasemalt kehtinud maamaksumäärade osas sisulisi muudatusi – st kehtima jäid endiste Are, Sauga ja Tori Vallavolikogu ning Sindi Linnavolikogu poolt kehtestatud maamaksumäärad, mille väärtused võeti üle ühinenud Tori Vallavolikogu määrusesse.

**Are piirkonna (endise Are valla)** üldine maksumäär **2,3%** (elamumaa sihtotstarve ja maatulundusmaa sihtotstarbe õuemaa kõlvik **2,5%)** maa maksustamishinnast aastas ning haritava ja loodusliku rohumaa maksumäär **1,8%** maa maksustamishinnast aastas.

**Kehtivad alates 01.01.2013.**

**Sauga piirkonna (endise Sauga valla)** üldine maksumäär **1,8%** maa maksustamishinnast aastas ning haritava ja loodusliku rohumaa maksumäär **1,2%** maa maksustamishinnast aastas.

**Kehtivad alates 01.01.2011.**

**Sindi piirkonna (Sindi linna)** üldine maksumäär **1,7%** maa maksustamishinnast aastas.

**Kehtib alates 01.01.2005.**

**Tori piirkonna (endise Tori valla)** üldine maksumäär **1,9%** maa maksustamishinnast aastas ning haritava ja loodusliku rohumaa maksumäär **1,0%** maa maksustamishinnast aastas.

**Kehtivad alates 01.01.2013.**

Määruse eelnõu kohaselt kehtestab vallavolikogu Tori valla haldusterritooriumil ühtsed maamaksumäärad, võttes aluseks Are piirkonnas kehtiva üldise maksumäära **2,3%** maksustamishinnast aastas ning haritava maa ja loodusliku rohumaa maksumäära **1,8%** maksustamishinnast aastas.

Võrdluseks Tori vallas kavandatavaga, 2022.a kehtivad maamaksumäärad Pärnu maakonna teistes omavalitsustes (andmed Maksu- ja Tolliameti kodulehelt):

Häädemeeste vald: üldine 2,5%, haritav maa ja looduslik rohumaa 2,0%;

Kihnu vald: üldine 2,5%, haritav maa ja looduslik rohumaa 2,0%;

Lääneranna vald: üldine 2,2-2,5%, haritav maa ja looduslik rohumaa 2,0%;

Põhja-Pärnumaa vald: üldine 2,0%, haritav maa ja looduslik rohumaa 2,0%;

Pärnu linn: üldine 0,5-1,8%, haritav maa ja looduslik rohumaa 0,7-1,4%;

Saarde vald: üldine 2,5%, haritav maa ja looduslik rohumaa 1,7%.

Vastavalt Maksuameti andmetele on üle riigi 51 omavalitsust 79-st, kus kas täielikult või osaliselt on 2022. aastaks kehtestatud kehtiva maamaksuseadusega lubatud maksimaalsed maamaksumäärad (üldine maamaksumäär 2,5% maa maksustamishinnast aastas ning haritava maa ja loodusliku rohumaa maamaksumäär 2,0% maa maksustamishinnast aastas).

Maamaksumäärade muutmise mõju piirkonniti:

Are piirkond:

1000 m2 suuruse elamumaa maamaks väheneb vastavalt hinnatsoonile vahemikus 1,02 eurot kuni 1,28 eurot, ülejäänud osas (haritav maa, looduslik rohumaa, metsamaa, elamumaa, ärimaa ja tootmismaa) maamaks ei muutu;

Sauga piirkond:

1 ha haritava maa maamaks tõuseb vastavalt viljakustsoonile vahemikus 0,69 eurot kuni 1,49 eurot;

1 ha loodusliku rohumaa maamaks tõuseb 0,42 eurot;

1 ha metsamaa maamaks tõuseb 1,12 eurot;

1000 m2 suuruse elamumaa ja ärimaa maamaks tõuseb vastavalt hinnatsoonile vahemikus 3,2 eurot kuni 8 eurot;

1000 m2 suuruse tootmismaa maamaks tõuseb vastavalt hinnatsoonile vahemikus 0,65 eurot kuni 8 eurot.

Sindi piirkond:

1000 m2 suuruse elamumaa, ärimaa ja tootmismaa maamaks tõuseb vastavalt hinnatsoonile vahemikus 4,98 eurot kuni 11,52 eurot.

Tori piirkond:

1 ha haritava maa maamaks tõuseb vastavalt viljakustsoonile vahemikus 0,82 eurot kuni 1,94 eurot;

1 ha loodusliku rohumaa maamaks tõuseb 0,41 eurot;

1 ha metsamaa maamaks tõuseb 0,92 eurot;

1000 m2 suuruse elamumaa ja ärimaa maamaks tõuseb vastavalt hinnatsoonile vahemikus 1,56 eurot kuni 2,56 eurot;

1000 m2 suuruse tootmismaa maamaks tõuseb vastavalt hinnatsoonile vahemikus 0,24 eurot kuni 0,52 eurot.

Maamaksuseaduse § 11 lõike 1 kohaselt on maamaksu tasumisest vabastatud maa omanik tema omandis oleva või maa kasutaja tema kasutuses oleva elamumaa või maatulundusmaa õuemaa kõlviku eest linnas asustusüksusena, alevis, alevikus ning üldplaneeringuga kohaliku omavalitsuse üksuse poolt või maakonnaplaneeringuga tiheasustusega alaks määratud alal, kui kehtiv üldplaneering puudub, kuni 0,15 ha ja mujal kuni 2,0 ha ulatuses, kui sellel maal asuvas hoones on tema elukoht vastavalt rahvastikuregistrisse kantud elukoha andmetele. Viimati nimetatud koduomanike maamaksu soodustust on 2022. a Tori vallas määratud kogusummas 43817 eurot.

Vastavalt Maamaksuseaduse § 5 lõikele 1 kehtestab maamaksumäära kohaliku omavalitsusüksuse volikogu hiljemalt maksustamisaasta 31. jaanuariks. Muudetud maksumäära rakendatakse maksustamisaasta algusest.

Seletuskirja koostas

Mati Leht

maanõunik