EELNÕU

**Tammiste metsade kaitseala moodustamine ja kaitse-eeskiri**

Määrus kehtestatakse looduskaitseseaduse § 10 lõike 7 punkti 2 alusel.

**§ 1. Ala kaitse alla võtmine ja kaitse-eesmärk**

(1) Kohaliku omavalitsuse tasandi loodusobjektina võetakse kaitse alla Tori vallas, Tammiste külas asuvad puhkemetsad ja selle loodusobjekti nimeks saab Tammiste metsade kaitseala (edaspidi *kaitseala*).

(2) Kaitseala kaitse-eesmärk on:

1) tagada väärtuslike maastike ja looduskoosluste kaitse;

2) tagada kaitsealuste liikide ja nende elupaikade kaitse;

3) tagada virgestusvõimaluste säilitamine ja parandamine.

(3) Kaitseala maa-ala kuulub vastavalt kaitsekorra eripärale ja majandustegevuse piiramise astmele Tammiste piiranguvööndisse.

(4) Kaitsealal tuleb arvestada looduskaitseseaduses sätestatud piiranguid käesolevas määruses ettenähtud erisustega.

**§ 2. Kaitseala piir**

Kaitseala välis- ja vööndi piir on esitatud kaardil määruse lisas. Kaardi koostamisel on kasutatud Eesti põhikaarti ja maakatastri andmeid.

**§ 3. Kaitseala valitseja**

Kaitseala valitseja on Tori Vallavalitsus.

**§ 4. Kaitse alla võtmise ja piirangute põhjendused**

Määruse seletuskirjas on esitatud põhjendused:

1) kaitse alla võtmise eesmärkide vastavuse kohta kaitse alla võtmise eeldustele;

2) loodusobjekti kaitse alla võtmise otstarbekuse kohta;

3) kaitstava loodusobjekti tüübi valiku kohta;

4) kaitstava loodusobjekti välis- ja vööndi piiri kulgemise kohta;

5) kaitsekorra kohta.

**§ 5. Lubatud tegevus**

(1) Kaitsealal on lubatud majandustegevus, arvestades käesolevas määruses sätestatud erisusi.

(2) Kaitsealal on lubatud:

1) marjade, seente ja teiste metsa kõrvalsaaduste korjamine;

2) telkimine, lõkke tegemine ja grillimine selleks kaitseala valitseja nõusolekul ette valmistatud ja tähistatud kohas;

3) kuni 50 osalejaga rahvaürituste korraldamine selleks ettevalmistamata ja tähistamata kohas;

4) jalgrattaga sõitmine teedel ja radadel;

5) mootor- või maastikusõidukiga sõitmine teedel vastavalt kehtivale liikluskorraldusele;

6) mootor- või maastikusõidukiga sõitmine väljaspool teid järelevalve- ja päästetöödel ja kaitseala valitsemise ning kaitse korraldamisega seotud töödel.

(3) Kaitseala valitseja nõusolekul on kaitsealal lubatud:

1) kaitsealuste liikide elutingimuste säilitamiseks ning poollooduslike koosluste ilme ja liigikoosseisu tagamiseks vajalik tegevus;  
2) koosluste kujundamine vastavalt kaitse-eesmärgile, kusjuures kaitseala valitsejal on õigus esitada nõudmisi tööde tegemise aja ja tehnoloogia, metsamaterjali kokku- ja väljaveo ning koosluse koosseisu ja täiuse suhtes;

3) rohkem kui 50 osalejaga rahvaürituse korraldamine selleks ettevalmistamata ja tähistamata kohas;

4) ehitiste, kaasa arvatud ajutiste ehitiste püstitamine kaitseala tarbeks ja virgestusotstarbeks;

5) teede ja trasside rajamine kaitseala tarbeks ja virgestusotstarbeks;

6) tehnovõrgurajatiste püstitamine;

7) olemasolevate ehitiste ümberehitamine ja lammutamine;

8) olemasolevate teede, ehitiste ja rajatiste hooldustööd;

9) olemasoleva maaparandussüsteemi hooldustööd;

10) veekogude veetaseme ja kaldajoone muutmine;

11) mootor- või maastikusõidukiga sõitmine väljaspool teid teadustegevusega seotud ja kaitse-eeskirjas lubatud töödel, liinirajatiste hooldamiseks vajalikel töödel ning maatulundusmaal metsamajandustöödel;

12) ulukite arvukuse reguleerimine.

**§ 6. Keelatud tegevus**

(1) Kaitsealal on keelatud:

1) uute maaparandussüsteemide rajamine;

2) uute veekogude rajamine;

3) maavara kaevandamine;

4) puhtpuistute kujundamine ja energiapuistute rajamine;

5) uuendusraie tegemine;

6) puidu kokku- ja väljavedu külmumata pinnaselt;

7) ehitiste, välja arvatud käesoleva eeskirja § 5 lõikes 4 nimetatud ehitiste püstitamine.

(2) Kaitseala valitseja nõusolekuta on kaitsealal keelatud:

1) katastriüksuste kõlvikute piiride ja sihtotstarbe muutmine;

2) maakorralduskava koostamine ja maakorraldustoimingute tegemine;

3) detail- ja üldplaneeringu kehtestamine;

4) projekteerimistingimuste andmine;

5) ehitusloa ja ehitusteatise andmine;

6) metsamajandamiskava väljastamine;

7) puidu kokku- ja väljavedu;

8) jahiulukite lisasöötmine.

**§ 7. Tegevuse kooskõlastamine**

(1) Kaitseala valitseja ei kooskõlasta tegevust, mis vajab kaitse-eeskirja kohaselt tema nõusolekut, juhul kui see tegevus võib kahjustada kaitseala kaitse-eesmärgi saavutamist või kaitseala seisundit.

(2) Kui tegevust ei ole kaitseala valitsejaga kooskõlastatud või tegevuses ei ole arvestatud kaitseala valitseja kirjalikult seatud tingimusi, mille täitmisel tegevus ei kahjusta kaitseala kaitse-eesmärgi saavutamist või kaitseala seisundit, ei teki isikul, kelle huvides nimetatud tegevus on, vastavalt haldusmenetluse seadusele õiguspärast ootust sellise tegevuse õiguspärasuse suhtes.

**§ 8. Kaitse-eeskirja, kaardi ja seletuskirja avaldamin**

Kaitse-eeskirja, kaitseala välispiiri ja vööndi piiri kaardiga ning seletuskirjaga saab tutvuda Tori vallavalitsuses ning need avaldatakse Tori valla veebilehel www.torivald.ee.

**§ 9. Vaidlustamine**

Määrust on võimalik vaidlustada, esitades kaebuse halduskohtusse halduskohtumenetluse seadustikus sätestatud korras, osas, millest tulenevad kinnisasja omanikule või valdajale õigused ja kohustused, mis puudutavad kinnisasja kasutamist või käsutamist.

**§ 10. Määruse jõustumine**

Määrus jõustub kümnendal päeval pärast Riigi Teatajas avaldamist.

**Lisa 1.** Tammiste metsade kaitseala välispiir

